Vrystaat kry bykans R900 m. se droogtehulp | Netwerk24
Vrystaat kry bykans R900 m. se droogtehulp
Deur Cheréne Pienaar 28 Januarie 2020 13:31
Die regering het Vrydag bekend gemaak dat hy bykans R900 miljoen se droogtehulp, die meeste nóg, aan die Vrystaat geskenk het.
Dit kom nadat Sisi Ntombela, Vrystaatse premier, die provinsie in November verlede jaar tot 'n rampdroogtegebied verklaar het. Dié ruim skenking is Vrydag in die Provinsiale Koerant aangekondig.
Volgens dr. Roy Jankielsohn, DA-LPW en leier van die amptelike opposisie in die wetgewer, is sowat R871 miljoen se droogtehulp deur verskeie provinsiale en nasionale departemente aan die provinsie geskenk.
Dit is R248 miljoen méér as wat die munisipaliteite aanvanklik versoek het.
Hoewel goeie reën die afgelope maand op saaiplase gemeet is, is dit nie genoeg om die provinsie uit sy droogtekrisis te red nie. Die regering het Vrydag bekend gemaak dat hy sowat R900 miljoen, die meeste nog, vir droogtehulp aan die Vrystaat geskenk het. Foto: Conrad Bornman
Hy sê die tydsberekening van dié aankondiging hou verband met die huidige betogings oor ernstige watertekorte in die Maluti-a-Phofung-munisipaliteit.
"Ons kan aanneem dié bykomende bedrag is toegewys om die ernstige tekort aan bruikbare en veilige water in dié gebied op te los."
Jankielsohn sê bewerings van die wanaanwending van vorige geld wat toegewys was, moet deeglik ondersoek word.
Hy wil voor die volgende vergadering van die wetgewer met Ntombela, Thembeni Nxangisa, Vrystaatse LUR vir samewerkende regering en tradisionele sake, en William Bulwane, LUR vir landbou en landelike ontwikkeling, vergader om uit te vind watter kriteria gebruik gaan word om die geld toe te wys.
"Baie keer is dit die kommersiële boere wat kos verskaf wat aan die onderkant die lys is wanneer droogtehulp uitgedeel word. Ons is bekommerd daaroor."
Hy sê van dié boere moet kapitaalgoedere verkoop om kop bo water te hou. "Ons wil toesien dat die mense wat aan ons kos voorsien en die plaaslike ekonomie aan die gang hou, nie aan die agterspeen suig nie."
Hy sê die ekonomiese impak van die droogte het ernstige implikasies vir die provinsie se landelike ekonomieë en werkskepping.
Die landbousektor in die Vrystaat is ernstig geraak deur die droogte en "selfs ná die reën word die impak gevoel".
"Droogtehulp vir die landbousektor, wat ons land se voedsel onder moeilike omstandighede voorsien, vra onmiddellike optrede, en moet ook ver vooruit beplan word."
Hy sê die landbousektor dra die gevolge van die klimaatskrisis en politieke, ekonomiese, maatskaplike en landelike risiko's.
"Dit bly 'n kwelpunt dat 10% van die droogtehulpgeld voorheen gegaan het aan implementeringsagente wat soveel as R87 miljoen van die onlangse finansiering in hul sak gesteek het."